ธกส.ดิ้นรับมือพักหนี้5แสนขอต่ำกว่านี้แหยงแบงก์เจ๊ง
ธ.ก.ส. เสนอรัฐบาลเพื่อไทยเปิดพักหนี้ 3 ปี เฉพาะกลุ่มที่มีหนี้ต่ำกว่า 5 แสนก่อน คาดมีเกษตรกรเข้าข่ายกว่า 3 แสนราย ยอดหนี้รวม 3.8 หมื่นล้าน
21 ส.ค. 2554

ธ.ก.ส. เสนอรัฐบาลเพื่อไทยเปิดพักหนี้ 3 ปี เฉพาะกลุ่มที่มีหนี้ต่ำกว่า 5 แสนก่อน คาดมีเกษตรกรเข้าข่ายกว่า 3 แสนราย ยอดหนี้รวม 3.8 หมื่นล้าน 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารได้จัดนโยบายเรื่องการพักชำระหนี้รายที่ต่ำกว่า 5 แสนบาท เป็นระยะเวลา 3 ปี ตามนโยบายของพรรคเพื่อไทย เพื่อเสนอให้รัฐบาลพิจารณา โดยให้เปิดโครงการให้กับกลุ่มที่มีหนี้ต่ำกว่า 5 แสนบาทก่อน
นายลักษณ์ กล่าวว่า ที่ผ่านมาได้มีการหารือกันเรื่องแนวทางการพักชำระหนี้ 3 ปีเป็นการภายในถึงข้อดีข้อเสีย และปัญหาในทางปฏิบัติ จึงจะมีการเสนอให้พักชำระหนี้และลดภาระดอกเบี้ยให้กับลูกหนี้ด้อยคุณภาพที่มียอดหนี้คงค้างต่ำกว่ารายละ 5 แสนบาทก่อนเป็นกลุ่มแรก ก่อนจะขยายวงออกไปถึงกลุ่มที่มีหนี้ 5 แสนบาท 
ผู้จัดการ ธ.ก.ส. คาดว่าน่าจะมีลูกหนี้ที่เข้าข่ายโครงการพักหนี้ประมาณ 3 แสนราย คิดเป็นยอดหนี้รวมกันกว่า 3.8 หมื่นล้านบาท กล่าวคือ ในช่วง 3 ปีแรก ลูกหนี้กลุ่มนี้จะไม่มีภาระในการชำระหนี้ทั้งเงินต้นและดอกเบี้ย 
ทั้งนี้ ธ.ก.ส.จะต้องหารือกับรัฐบาลต่อว่าจะช่วยชดเชยภาระดอกเบี้ยที่เกิดขึ้นระหว่างนี้อย่างไร เนื่องจาก ธ.ก.ส.มีต้นทุนในทางการเงินที่ยังไม่รวมต้นทุนค่าดำเนินงานอยู่ที่ระดับ 23% 
“คิดว่าจะทำกลุ่มลูกหนี้ที่มีปัญหา หรือพวกที่เป็นเอ็นพีแอลก่อน เพราะถ้าเลือกเอาลูกหนี้ที่มียอดหนี้ต่ำกว่า 5 แสนบาททั้งหมด จะมีมากถึง 3.2 ล้านราย หรือคิดเป็น 96% ของลูกค้าทั้งหมดของธนาคาร คิดเป็นยอดหนี้รวมกันมากกว่า 4 แสนล้านบาท หรือคิดเป็น 74% ของยอดสินเชื่อคงค้าง ซึ่งถือว่าเป็นจำนวนที่มากไป แต่หากลองแก้หนี้ให้กลุ่มแรกก่อน จึงค่อยมาพิจารณาที่หลังว่ายังมีลูกหนี้กลุ่มไหนที่ต้องเข้าไปช่วยเหลืออีก” นายลักษณ์ ชี้แจง
นายลักษณ์ กล่าวอีกว่า ปัจจุบัน ธ.ก.ส.ได้ทำการปรับโครงสร้างหนี้ให้กับลูกหนี้ด้อยคุณภาพให้มีระยะเวลามากถึง 5 ปี หรือ 7 ปีอยู่แล้ว เพื่อลดภาระค่างวดที่ต้องชำระให้เพียงพอกับรายได้ที่หามาได้ โดยในระหว่างที่มีการปรับโครงสร้างหนี้ หรือพักชำระหนี้ ก็จะมีการฟื้นฟูอาชีพ เพื่อให้ลูกหนี้รายดังกล่าวกลับมามีความสามารถในการหารายได้เพื่อเลี้ยงครอบครัวและชำระหนี้กับธนาคารได้